  Анжелика Тихонова корреспондент 2020-тӥ ар кутсконысен Удмуртиысь пудо вордон удыслы кун юрттэт чотын пӧртэм коньдэтъёсысь оглом 1 миллиард 390 миллион манет висъязы ини. Со арлы чакламлэсь 90,7 процент луэ, ивортэ элькунысь гурт возёсъя но сиён-юонъя министерстволэн пресс-службаез. Пудо вордӥсьёслы субсидиос висъяло: - ӟеч выжыысь сюро таза пудо басьтыны (чакламлэсь 97,6 процентэз); - ӟеч выжыысь пудоез возёнлы (93,2 процентэз); - ӟеч выжы уськытыны материал басьтыны (80,8 процентэз); - йӧло пудоез (96-98 процентэз) но сӥлё пудоез (56,8 процентэз) вордонлы юрттыны; - пудо вордон гидъёсты пуктыны но выльдыны. Туннэ нуналлы тужгес бадӟым юрттэт йӧл поттӥсь возёсъёслы сётӥзы – 771 миллион 300 сюрс манет Туэ нырысьсэ Удмуртиын эмбрионъёс, ӟеч выжыысь кечъёс, мес кунянъёс, силё выжыысь ветылъёс басьтыны висъяло. Озьы ик нырысьсэ сӥльлы пудо вордӥсьёслы скалъёссэс возьыны быдтэм коньдонзэс берыкто – одӥг йырлы 5 сюрс манет. Со сяна, гидъёс пуктыны но выльдыны, отчы йӧл кыскон вылӥ технологиосъя тӥрлык басьтыны субсидиос сётонъя положение но выльдонъёс пыртӥзы. Озьы, выль гид пуктэм бере кысконо уллёлэсь лыдзэ 10 процентлы йылэтыны одно ик куронэз утялтӥзы. Висъяськись коньдонлэн быдӟалаез азьло кадь ик кылӥз – выль гид пуктыку одӥг пудо йыр понна 20 сюрс манет но выльдон ужъёс нуыку – одӥг пудолы 13 сюрс манет. Солы коньдэтысь оглом 150 миллион 600 сюрс манет висъязы. Со 2019-тӥ арынлэсь 56 миллион 400 сюрс манетлы тросгес. Субсидия басьтыны мылкыд карись возёсъёс куриськонъёс келяло ини. Ужкагазъёссэс туэ 14-тӥ гудырикошконозь кутозы. Тодэ вайытом, Вавож ёросысь Мичурин нимо возёсын израиль технологиосъя выль скал гид пукто. Тегъёс: Ижкар Удмуртия гуртвозёс субсидиос юрттэт коньдон пудо гуртвозёсъяминистерство  